《正月十日始晴》
元代·方回

穗历桃符漫告新，漆肌蓬鬓转成陈。
暮年多病全无赖，积雨初晴略似春。
香火荒山犹古庙，兵戈故国仅遗民。
承平旧俗吾能忆，差胜如今一辈人。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。